CELEX: 32021D1112
Language: ro
Date: 2021-06-25 00:00:00
Title: Decizia (UE) 2021/1112 a Comisiei din 25 iunie 2021 de modificare a Deciziei 2013/767/UE în ceea ce privește prelungirea mandatului organizațiilor membre ale grupurilor de dialog civil care se ocupă de probleme reglementate de politica agricolă comună

7.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 239/24
               
            
         DECIZIA (UE) 2021/1112 A COMISIEI
         din 25 iunie 2021
         de modificare a Deciziei 2013/767/UE în ceea ce privește prelungirea mandatului organizațiilor membre ale grupurilor de dialog civil care se ocupă de probleme reglementate de politica agricolă comună
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:
         
                     (1)
                  
                  
                     Decizia 2013/767/UE a Comisiei (1) a stabilit unui cadru pentru dialogul civil în probleme reglementate de politica agricolă comună, în conformitate cu articolul 11 alineatul (2) din Tratatul privind Uniunea Europeană.
                  
               
                     (2)
                  
                  
                     Organizațiile membre ale grupurilor de dialog civil (2) (Civil Dialogue Groups - CDGs) au fost numite cu un mandat de șapte ani, care expiră în iulie 2021. Cu toate acestea, necesitatea de a reînnoi mandatul respectivelor organizații membre coincide cu etapa finală a negocierilor interinstituționale privind noua politică agricolă comună care vor fi aplicabile începând din 2023. Mai mult, rezultatul reformei politicii agricole comune, care va fi urmat de adoptarea unei serii de acte de punere în aplicare și de acte delegate, ar trebui să aibă un impact asupra noii structuri a grupurilor de dialog civil.
                  
               
                     (3)
                  
                  
                     Sistemul existent de grupuri de dialog civil corespunde arhitecturii actuale a legislației Uniunii în domeniul agriculturii. Prin urmare, mandatul organizațiilor membre ar trebui să fie prelungit până la 31 decembrie 2022, potrivit argumentului prezentat în Regulamentul (UE) 2020/2220 al Parlamentului European și al Consiliului (3), care asigură o tranziție către noua politică agricolă comună și care a prelungit majoritatea normelor aplicate în prezent până la sfârșitul anului 2022.
                  
               
                     (4)
                  
                  
                     Compoziția grupurilor de dialog civil ar trebui să rămână neschimbată în cursul perioadei de prelungire a mandatului organizațiilor lor membre. Totuși, organizațiile membre ar trebui să fie libere să decidă dacă doresc să se renunța la calitatea lor de membru în cursul perioadei respective.
                  
               
                     (5)
                  
                  
                     Pentru a îmbunătăți operabilitatea grupurilor de dialog civil în cursul perioadei de prelungire a mandatului organizațiilor lor membre și în conformitate cu practica standard pentru grupurile de experți ale Comisiei, Comisia ar trebui să preia rolul de președinte al grupurilor de dialog civil. Mai mult, anumite acorduri cu privire la ordinea de zi și procesele-verbale ale reuniunilor ar trebui să fie aliniate cu practica urmată de alte grupuri de experți, în vederea asigurării coerenței.
                  
               
                     (6)
                  
                  
                     Prin urmare, Decizia 2013/767/UE ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Decizia 2013/767/UE se modifică după cum urmează:
            
                        1.
                     
                     
                        La articolul 3, alineatul (2) se elimină.
                     
                  
                        2.
                     
                     
                        La articolul 4 alineatul (5), formularea introductivă se înlocuiește cu următorul text:
                        „Mandatul organizațiilor membre va expira la 31 decembrie 2022. O organizație membră poate fi înlocuită în cadrul unui grup în care:”.
                     
                  
                        3.
                     
                     
                        Articolul 5 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                       „(1)   Reuniunile vor fi prezidate de un reprezentant al Comisiei.”;
                                    
                                 
                              
                                    (b)
                                 
                                 
                                    alineatele (2) și (3) se elimină;
                                 
                              
                                    (c)
                                 
                                 
                                    la alineatul (4), prima teză se înlocuiește cu următorul text:
                                    
                                       „(4)   La încheierea discuțiilor din cadrul unui grup nu are loc niciun proces de votare.”;
                                    
                                 
                              
                                    (d)
                                 
                                 
                                    alineatul (5) se înlocuiește cu următorul text:
                                    
                                       „(5)   Procesele-verbale ale discuțiilor pe marginea fiecărui punct de pe ordinea de zi și ale avizelor emise de grup sunt concludente și complete. Procesele-verbale se întocmesc de către secretariat, sub responsabilitatea președintelui.”;
                                    
                                 
                              
                                    (e)
                                 
                                 
                                    alineatul (7) se înlocuiește cu următorul text:
                                    
                                       „(7)   Direcția generală poate invita experți din afara grupului, având competențe specifice în legătură cu un subiect de pe ordinea de zi, pentru a participa ad hoc la activitatea grupului sau a grupului de lucru. În plus, reprezentantul Comisiei poate acorda statutul de observator unor persoane sau organizații, astfel cum sunt definite la articolul 4 alineatul (2), în măsura în care participarea acestora nu amenință echilibrul grupurilor sau al grupurilor de lucru. Ele au dreptul să se exprime atunci când prezidiul le invită să facă aceasta.”;
                                    
                                 
                              
                                    (f)
                                 
                                 
                                    alineatul (10) se înlocuiește cu următorul text:
                                    
                                       „(10)   Toate documentele relevante, inclusiv ordinile de zi, procesele-verbale și contribuțiile participanților, se publică fie în Registrul grupurilor de experți ale Comisiei sau al altor entități similare, fie prin includerea în registru a unui link către un site web specializat care conține informațiile respective. Accesul la site-urile web specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică cu suficient timp înainte de reuniune, iar procesele-verbale se publică fără întârziere după reuniune. Se prevăd excepții de la publicare numai dacă se consideră că divulgarea unui document ar putea submina protecția unui interes public sau privat, conform definiției de la articolul 4 din Regulamentul (CE) nr. 1049/2001 al Parlamentului European și al Consiliului (*1).
                                    
                                    
                                       (*1)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).”"
                        
                                 
                              
                  
         
            Articolul 2
            Prezenta decizie intră în vigoare în a șaptea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 25 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  Decizia 2013/767/UE a Comisiei din 16 decembrie 2013 de stabilire a unui cadru pentru dialogul civil în probleme reglementate de politica agricolă comună și de abrogare a Deciziei 2004/391/CE (JO L 338, 17.12.2013, p. 115).
         
            (2)  Din punct de vedere instituțional, grupurile de dialog civil sunt grupuri de experți ale Comisiei în sensul Deciziei C(2016) 3301 a Comisiei.
         
            (3)  Regulamentul (UE) 2020/2220 al Parlamentului European și al Consiliului din 23 decembrie 2020 de stabilire a anumitor dispoziții tranzitorii privind sprijinul acordat din Fondul european agricol pentru dezvoltare rurală (FEADR) și din Fondul european de garantare agricolă (FEGA) în anii 2021 și 2022 și de modificare a Regulamentelor (UE) nr. 1305/2013, (UE) nr. 1306/2013 și (UE) nr. 1307/2013 în ceea ce privește resursele și aplicarea regulamentelor respective în anii 2021 și 2022 și a Regulamentului (UE) nr. 1308/2013 în ceea ce privește resursele și repartizarea unui astfel de sprijin pentru anii 2021 și 2022 (JO L 437, 28.12.2020, p. 1).